**Sensorveiledning HADM4102 (høst 2023)**

Kandidatene ble bedt om å besvare én av de to oppgavene nedenfor:

**Oppgave A:** Diskuter en ledelsesutfordring som du har vært involvert i, eller en situasjon som du ønsker å endre eller gjøre noe med. Dette kan for eksempel innebære endring av rutiner, en større omorganisering, eller relasjonelle utfordringer med kollegaer e.l. Du kan gjerne trekke veksler på din egen presentasjon/case fra kurset. Trekk også inn relevant litteratur. Krav om anonymisering skal ivaretas (ikke omtale arbeidssted eller personer med reelle navn, o.l.).

**ELLER**

**Oppgave B**: Beskriv noen personlige (og ledelsesrelevante) forbedringsområder (f.eks. i forhold til motivasjon, kommunikasjon eller annet). Hva ønsker du å forbedre, og hvorfor? Diskuter opp imot relevant litteratur.

**Forventninger til besvarelsen:**

Det forventes at studenten viser kompetanse i å kunne gjøre bruk av relevante begreper og teori i drøftingen av ledelsesutfordringen eller sine personlige forbedringsområder. Følgende momenter vurderes ved sensureringen:

* Inneholder oppgaven en redegjørelse for en ledelsesutfordring eller personlige forbedringsområder?
* Er fremstillingen av utfordringen eller forbedringsområdet nyansert og presis?
* Anvendes begreper, verktøy, modeller eller teori i drøftingen av det aktuelle eksempelet?
* Er begreper, verktøy, modeller eller teori gjengitt og anvendt på en adekvat og presis måte?
* Viser studenten evne til å reflektere over de ledelsesmessige problemstillingene som reises?
* Viser besvarelsen til relevant litteratur og er referanser satt opp på en ensartet måte? (Det er for øvrig i orden å referere direkte til forelesningene, der dette er relevant)

**Bedømmelse:**

Eksamen bedømmes med karakterene bestått eller ikke bestått. Det gis en kortfattet skriftlig individuell tilbakemelding og begrunnelse til kandidaten. Oppgaven skal ha et omfang på 2.000 – 4.000 ord.